Кажимеж Малаховски започва службата си като артилерист в полската армия през 1786 година. Две години по-късно добива офицерско звание. Участва във въстанието на Косцюшко. Командва артилерията в битката при Рацлавице. След потушаването на въстанието от пруските и руските войски бяга във Виена. По-късно се преселва във Франция. Служи като офицер на Директорията и Наполеон в продължение на 14 години с прекъсвания, тъй като на няколко пъти попада в плен: първо през 1799 от войските на Суворов при Требия, а през 1803 от англичаните при експедицията до Санто Доминго.